### | | | | --- | --- | | | | | --- | | **Byråd** 24. marts 2020 Sagsnr. 710-2020-5122 Dok.nr. 710-2020-110394 Sagsbehandler DPCSOR | | 56.                 Udvikling af sagsbehandlingen og kommunikationen på arbejdsmarkedsområdet - Åbent

###

|  |  |
| --- | --- |
| Tidl. politisk behandling |  |
| Forventet sagsgang | AU, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til forslag om
gennemførelse af et udviklingsforløb på arbejdsmarkedsområdet med henblik på at
styrke sagsbehandlingen og forbedre kommunikationen med de borgere, der er
tilknyttet Jobcenter [adresse].

Budget 2020-23 indeholder en politisk aftale om udviklingen
af sagsbehandlingen på arbejdsmarkedsområdet. Et af elementerne i aftalen er,
at der skal sættes yderligere fokus på kommunikationen mellem borgere og
medarbejdere. Det fremgår også af aftalen, at der i udviklingen af
sagsbehandlingen bl.a. kan søges inspiration fra det læringsforløb, der er
gennemført i [adresse] i Børn og Kultur i perioden december
2018 til 1. halvår 2020.

Jobcenter [adresse] arbejder målrettet med at motivere de
godt 3.000 borgere, der er tilknyttet jobcenteret årligt, så de ser sig bedre i
stand til at mestre eget liv og komme videre i job og uddannelse. I den
sammenhæng er det vigtigt, at borgerne føler sig hørt og inddraget, og at der
sker en tidlig og tydelig forventningsafstemning med borgerne.

Jobcenter [adresse] arbejder løbende med at sikre en
kvalificeret sagsbehandling og en god kommunikation med borgerne. Medarbejderne
i jobcentret er således blevet uddannet i fx ”Styrket borgerkontakt”, hvor der
bl.a. er fokus på processerne i forbindelse med myndighedsafgørelserne.
Derudover er sagsbehandlere og jobkonsulenter uddannet i at arbejde ud fra en
empowerment-metode. Metoden går ud på at tilskynde borgere til at blive i stand
til at opnå kontrol over egne livsbetingelser og udvikle egen kapacitet til
forandring.

Jobcentret gennemfører også årlige
brugertilfredsundersøgelser, hvor borgerne spørges til deres oplevelse af
kontakten med jobcentret. I den forbindelse gennemføres der
fokusgruppeinterviews med berørte borgere. Tilbagemeldinger indgår i den
løbende udvikling af jobcentrets mange forskellige indsatser.

Med henblik på at styrke sagsbehandlingen og indsatsen over
for særligt sårbare borgere har Jobcenter [adresse] i 2019 desuden igangsat et
forsøg med ”Individuelt Planlagt job med Støtte” (IPS). IPS er en indsats
målrettet personer med psykisk diagnose eller særlig sårbarhed, og som har et
særligt fokus på den enkelte borgers motivation og ønsker i forbindelse med job
og uddannelse.

Endvidere har Ankestyrelsen i 2019
i form af en række principafgørelser ændret praksis for, hvornår en borger er
berettiget til hhv. ressourceforløb, fleksjob eller førtidspension.
Principafgørelserne bygger på den lovændring, som Folketinget vedtog i maj
2018, der præciserede reglerne for førtidspension og ressourceforløb. Denne
praksisændring er Jobcenter [adresse] i gang med at indrette sagsbehandlingen
efter.

Endeligt bemærkes, at
sagsbehandlingen i jobcentret foretages på baggrund af et relativt omfattende
og komplekst juridisk grundlag. Samtidig har borgerne i jobcentret ofte en
række fysiske, psykiske og sociale problemstillinger, der kræver en individuelt
tilrettelagt indsats. Det dilemma stiller særlige krav til ledere og
medarbejdere i jobcentret, og det kræver, at der sker en løbende
opkvalificering og uddannelse.

**VURDERING**

Job og Økonomi vurderer løbende
forskellige nye initiativer, der kan understøtte en fortsat udvikling i
kvaliteten af sagsbehandlingen og bidrage til at forbedre kommunikationen med
borgerne i jobcentret yderligere.

Job og Økonomi har bl.a. søgt
inspiration i det analyse- og læringsforløb, som Ankestyrelsen gennemførte i [adresse]
i Børn og Kultur fra december 2018 til 1. halvår 2020. Erfaringerne fra dette
forløb har været gode og bidraget positivt til en forbedret sagsbehandling og
kommunikation i [adresse].

Job og Økonomi foreslår på den
baggrund, at der gennemføres et lignende læringsforløb i Jobcenter [adresse] med
henblik på fortsat at styrke sagsbehandlingen og forbedre kommunikationen med
borgerne. Som en del af forløbet skal der gennemgås
20-25 sager med henblik på at identificere relevante områder for den
efterfølgende kompetenceudvikling.

Forløbet skal konkret bidrage
til:

·
Et mere nuanceret billede af styrker
og udfordringer i kommunens sagsbehandling.

·
Udpegning af konkrete anbefalinger
til, hvor kommunen kan koncentrere indsatsen i det fremadrettede arbejde med at
styrke kvaliteten i sagsbehandlingen.

·
Generel kompetenceudvikling, sparring
og viden.

Det vurderes også, at
læringsforløbet vil kunne bidrage til at afklare og perspektivere de klager
over sagsbehandlingen, som ti borgere i fællesskab har sendt til [adresse]
Byråd.

**ØKONOMI**

Et analyse- og læringsforløb
forventes at medføre en udgift på ca. 500.000 kr. ud over medarbejdernes
arbejdstid, der skal bruges til kompetenceudvikling mv. Udgifterne til det
foreslåede forløb afholdes inden for Arbejdsmarkedsudvalgets budget i
2020 via omprioriteringer af indsatserne, og de vil indgå som
budgetomplaceringer i 1. budgetopfølgning 2020.

**INDSTILLING**

Direktøren for Job og Økonomi indstiller til Byrådet:

1.
At der gennemføres et analyse- og læringsforløb med henblik på at styrke
sagsbehandlingen og forbedre kommunikationen med borgerne i Jobcentret.

2.
At forløbet finansieres via omprioriteringer inden for
Arbejdsmarkedsudvalgets samlede budget, som medtages ved 1. budgetopfølgning
2020.

**BESLUTNING**

***Arbejdsmarkedsudvalget, 3. marts 2020:***

Fraværende:Ingen

Indstilles godkendt.

***Økonomiudvalget, 17. marts 2020:***

Fraværende:Ingen

Indstilles godkendt.